**REFERAT DE APROBARE**

a Proiectului de hotărâre pentru aprobarea transmiterii în folosință, cu titlu gratuit, a unor bunuri către Inspectoratul pentru Situații de Urgență „Bistrița" al Județului Bistrița-Năsăud, pe termen limitat, având ca obiect o Autospecială de Primă Intervenție și Comandă, marca Dacia Duster cu echipare specifică M.A.I., cât și echipamente alpiniști specifice lucrului la înălțime

Prin adresa nr. 1500948/19.02.2025 Inspectoratul pentru Situaţii de Urgenţă „Bistrița" al Județului Bistrița-Năsăud" înregistrată la Primăria municipiului Bistrița cu nr. 16491/ 19.02.2025, a solicitat sprijin pentru achiziţionarea unei autospeciale pentru muncă operativă/ autospecială de primă intervenţie şi comandă, vehicul esenţial pentru gestionarea/ conducerea situaţiilor de urgenţă.

Prin adresa nr.1504820/25.09.2025 Inspectoratul pentru Situaţii de Urgenţă „Bistrița" al Județului Bistrița-Năsăud" înregistrată la Primăria municipiului Bistrița cu nr.93369/25.09.2025, a solicitat sprijin pentru achiziţionarea echipamentelor necesare lucrului la înălțime.

Obiectivele Inspectoratului pentru Situaţii de Urgenţă „Bistrița" al Județului Bistrița-Năsăud" privind misiunea de prevenire, monitorizare şi gestionare a situaţiilor de urgenţă din zona de competenţă a marii unităţi, au ca scop pregătirea şi protecţia populaţiei, asigurarea condiţiilor necesare supravieţuirii în situaţii de urgenţă, protecţia valorilor culturale, arhivistice, de patrimoniu şi a bunurilor materiale, precum şi a mediului, desfăşurării pregătirii profesionale a personalului, organismelor specializate şi serviciilor de urgenţă, executarea intervenţiei operative pentru limitarea şi înlăturarea efectelor situaţiilor de urgenţă.

Conform prevederilor art. 63 din Legea nr. 481/2004 privind protecţia civilă, republicată, cu modificările și completările ulterioare: „Autorităţile administraţiei publice centrale şi locale, instituţiile publice şi operatorii economici au obligaţia să planifice şi să realizeze asigurarea materială şi financiară a protecţiei civile, potrivit legii."

Art. 362 alin. (2) din Ordonanța de Urgență a Guvernului României nr.57/2019 privind Codul administrativ, cu modificările și completările ulterioare, prevede: “Bunurile proprietate privată a unităţilor administrativ-teritoriale pot fi date în folosinţă gratuită, pe termen limitat, după caz, instituţiilor publice, persoanelor juridice fără scop lucrativ, care desfăşoară activitate de binefacere sau de utilitate publică, ori serviciilor publice."

În consecinţă, considerăm oportună sprijinirea activităţii Inspectoratului pentru Situaţii de Urgenţă „Bistrița" al Județului Bistrița-Năsăud" prin dotarea cu un autoturism marca Dacia Duster cu echipare specifică M.A.I., punct de comandă prin darea spre folosință gratuită pe o perioadă de 5 ani, cât și echipamentele de alpiniști specifice lucrului la înălțime, prin încheierea unui Contract de comodat.

Avantajele sprijinirii activităţii Inspectoratului pentru Situaţii de Urgenţă „Bistrița" al Județului Bistrița-Năsăud" prin încheierea unui Contract de comodat sunt exclusiv orientate către beneficiarul direct al proiectului, respectiv cetăţeanul din municipiul Bistrița, care va profita de intervenţia promptă în cazul producerii unei situaţii de urgenţă, de către personal specializat, dedicat nevoilor acestuia.

Având în vedere cele de mai sus, aprob inițierea proiectului de hotărâre a Consiliului Local pentru aprobarea transmiterii în folosință, cu titlu gratuit, a unor bunuri către Inspectoratul pentru Situații de Urgență „Bistrița" al Județului Bistrița-Năsăud, pe termen limitat, având ca obiect o Autospecială de Primă Intervenție și Comandă, marca Dacia Duster cu echipare specifică M.A.I., cât și echipamente alpiniști specifice lucrului la înălțime.

**Primarul municipiului Bistrița,**

**Gabriel Lazany**

I.I.R./ 3 ex.